# Navodila za spremljanje ulova ameriškega škržatka

Ulov odraslih ameriških škržatkov spremljamo z rumenimi lepljivimi ploščami (RLP). Na RLP se uspešno lovijo predvsem odrasli škržatki, kadar pa je populacija ameriškega škržatka velika, se lahko nanje ulovijo tudi ličinke nižjih razvojnih stadijev.

# Čas postavitve rumenih lepljivih plošč:

V matičnem vinogradu, matičnjaku ali trsnici postavimo RLP v začetku julija, ko se običajno začnejo pojavljati odrasli škržatki.

V vinogradu za pridelavo grozdja postavimo RLP po prvem opravljenem zatiranju ameriškega škržatka,

Natančnejši čas postavitve RLP za posamezna območja v Sloveniji napove Javna služba zdravstvenega varstva rastlin na podlagi spremljanja razvoja ameriškega škržatka. Napovedi so objavljene v prognostičnih obvestilih na spletni strani Agrometeorološkega portala RS <http://agromet.mkgp.gov.si/pp/>.

# Način postavitve in število rumenih lepljivih plošč

V vinograd za pridelavo grozdja, matični vinograd, trsnico ali matičnjak izobesimo najmanj 3 RLP. Če je površina večja od 2 ha, število plošč ustrezno povečamo, kot je navedeno v preglednici 1 spodaj.

V brajdah in ohišnicah izobesimo vsaj 2 RLP.

Priporočljivo je, da plošče izobesimo v sredino vinograda, matičnjaka ali trsnice in ne v robne vrste ali na konec vrste.

V matičnem vinogradu, matičnjaku ali vinogradu za pridelavo grozdja ter v brajdah in ohišnicah izobesimo plošče v senčni del trte na žico ali trto, ker se škržatki najraje zadržujejo v senci.

V trsnici izobesimo plošče na količke, ki jih postavimo na grebenih.

Pri tem pazimo, da se plošče ne prilepijo na listje trte.

Preglednica 1: Število rumenih lepljivih plošč glede na površino vinograda za pridelavo grozdja, matičnega vinograda, matičnjaka ali trsnice

| Površina (ha) | Število rumenih lepljivih plošč |
| --- | --- |
| do 2 | 3 |
| nad 2 do 5 | 6 |
| nad 5 | 9 |

# Pregledovanje plošč in beleženje podatkov

RLP pregledujemo 1 x tedensko, pri pregledu s plošče odstranimo ulovljene škržatke. Ulov redno beležimo. Plošče je treba menjavati na 14 dni, ker lepilo sčasoma popusti, posledično se škržatki slabše lovijo.

Ulov ameriškega škržatka spremljamo v vinogradih za pridelavo grozdja do konca avgusta, v matičnih vinogradih, matičnjakih in trsnicah pa do sredine septembra.

Kdor ameriškega škržatka ne pozna, se lahko obrne na Javno službo zdravstvenega varstva rastlin ali si pomaga s Pripomočkom za prepoznavanje različnih razvojnih stadijev ameriškega škržatka na povezavi (<http://projects.nib.si/fdgameplan/wp-content/uploads/sites/46/2016/04/fotografije-preimaginalni-stadiji-imago-A%C5%A0.pdf> ) .

Kontaktni podatki institucij, ki so vključene v javno službo zdravstvenega varstva rastlin, so dostopni na spletni strani Uprave <https://www.gov.si/zlata-trsna-rumenica/>.

Spremljanje ulova ameriškega škržatka je opisano tudi v zloženki o zlati trsni rumenici in ameriškem škržatku, ki je objavljen na spletni strani Uprave <https://www.gov.si/zlata-trsna-rumenica/>.

|  |  |
| --- | --- |
| Rumena lepljiva plošča v vinogradu | Ulovljeni odrasli ameriški škržatki na rumeni lepljivi plošči. |
| Fotografija 1: Rumena lepljiva plošča v vinogradu. | Fotografija 2: Ulovljeni odrasli ameriški škržatki na rumeni lepljivi plošči. |